b'\n_START_ARTICLE_\nMahmoud Abbas\n_START_SECTION_\nBakgrunn\n_START_PARAGRAPH_\nFamilien hans flyktet til Syria under krigen i 1947-1948. Han begynte etterhvert \xc3\xa5 studere juss. Disse studiene fortsatte han deretter i Egypt. En doktorgrad i historie tok han i Moskva. Avhandlingen hans er omstridt og blir av noen oppfattet som revisjonistisk i forhold til nazistenes j\xc3\xb8deutryddelser. Seinere har Abbas benektet dette, og beskrevet j\xc3\xb8deutryddelsene som en \xc2\xabgrusom, utilgivelig forbrytelse mot den j\xc3\xb8diske nasjon og mot menneskeheten, som aldri kan godtas\xc2\xbb.\n_START_SECTION_\nPLO og Fatah\n_START_PARAGRAPH_\nHan var i 2005 en av de f\xc3\xa5 gjenlevende grunnleggerne av PLO; han har v\xc3\xa6rt en del av lederskapet helt siden starten i 1968. _NEWLINE_Allerede p\xc3\xa5 1970-tallet etablerte han kontakt med liberale krefter i Israel, og det var disse kontaktene som f\xc3\xb8rte fram til den hemmelige Oslo-prosessen. Da internasjonalt press tvang Yassir Arafat til \xc3\xa5 utpeke en statsminister i 2003, var Mahmoud Abbas den mest akseptable kandidaten, og den som Arafat f\xc3\xb8rst utnevnte. Deretter saboterte Arafat alle fors\xc3\xb8k fra Abbas p\xc3\xa5 \xc3\xa5 sikre seg reell makt innenfor den palestinske selvstyremyndigheten. Etter bare fire m\xc3\xa5neder trakk Abbas seg, og Arafat utnevnte i stedet Ahmed Qurei. Abbas har aldri har hatt en sterk personlig maktbase i den palestinske kampen. Han har v\xc3\xa6rt den saklige byr\xc3\xa5kraten i alle \xc3\xa5r, fra tida i Jordan og deretter mens PLO holdt til i Libanon, og siden under det lange eksilet i Tunis. Dit ble PLO fordrevet etter at Israel invaderte Libanon i 1982 og tvang Arafat og hans medarbeidere om bord i et italiensk passasjerskip og ut fra basene i Beirut. Fra Tunis kom Abbas sammen med Arafat tilbake til Gaza i 1994._NEWLINE_Mahmoud Abbas har aldri gitt sterk st\xc3\xb8tte til den voldelige intifadaen. Han har argumentert for t\xc3\xa5lmodige forhandlinger ved alle korsveier, og har blant annet derfor aldri hatt en sterk stilling i forhold til de militante gruppene, som al-Aqsa-brigadene, som st\xc3\xa5r n\xc3\xa6r al Fatah, eller Hamas, som utfordrer PLO og den palestinske selvstyremyndigheten._NEWLINE_Abbas var med p\xc3\xa5 \xc3\xa5 opprette PLO og var en av arkitektene bak Oslo-avtalen. Han ledet PLOs forhandlingsavdeling fra 1994 til 2003. Fra 19. mars 2003 til 6. september 2003 var han den f\xc3\xb8rste palestinske statsministeren for de palestinske selvstyremyndighetene. Han har v\xc3\xa6rt leder for den palestinske organisasjonen PLO siden Yasir Arafats d\xc3\xb8d 11. november 2004._NEWLINE_Han ble valgt som president for Den palestinske selvstyremyndigheten etter presidentvalget 9. januar 2005.\n_START_SECTION_\nNavnet Abu Mazen\n_START_PARAGRAPH_\nNavnet Abu Mazen er en hederstittel som uttrykker aktelse i det palestinske samfunn. \xc2\xabAbu\xc2\xbb betyr \xc2\xabfar\xc2\xbb p\xc3\xa5 arabisk, og Mazen er hans eldste s\xc3\xb8nn. Det er vanlig for arabiske menn \xc3\xa5 f\xc3\xa5 tilnavn sammensatt av \xc2\xababu\xc2\xbb og eldstes\xc3\xb8nnens navn. Likeledes gis kvinner tilnavn sammensatt av ordet for mor og eldstes\xc3\xb8nnens navn.\n_START_SECTION_\nForfatter\n_START_PARAGRAPH_\nAbbas har skrevet boken "The Other Side: The Secret Relationship Between Nazism and the Zionist Movement", hvor han betviler omfanget av holocaust og p\xc3\xa5st\xc3\xa5r at zionistene og nazistene samarbeidet fra 1933. Doktoravhandlingen hans fra Moskva har blitt karakterisert som antisemittisk, men Abbas har g\xc3\xa5tt ut og erkl\xc3\xa6rt at nazistenes j\xc3\xb8deutryddelse var en grusom forbrytelse som aldri kan godtas.'